Kampanjan logo
**KyivNotKiev** on Ukrainan ulkoministeriön aloittama internet-kampanja. Sen tavoitteena on edistää Kyiv-translitteraation käyttöä Kiev-translitteraation sijaan etupäässä englanninkielisessä mediassa. Jälkimmäinen on Ukrainan pääkaupungin venäjänkielisen nimen muoto ja Ukrainan tavoite on lisätä nimenomaan kotoperäisen Kyiv-muodon käyttöä. Kampanja sai alkunsa vuonna 2018.

Yhtenä KyivNotKiev-kampanjan tavoitteena on myös Ukrainan englanninkielisen *the Ukraine* -muodon virheellisyyden ja loukkaavuuden esille tuominen. Englannin kielessä ei normaalisti käytetä määräistä artikkelia itsenäisten valtioiden nimien edellä, toisin kuin epäitsenäisiin alueisiin viitattaessa. Muotoa *the Ukraine* ovat silti aiemmin käyttäneet ainakin Yhdysvaltain presidentit Barack Obama ja Donald Trump.

Kiovan nimen lisäksi kampanja on pyrkinyt edistämään muidenkin Ukrainan kaupunkien ukrainalaisten nimien käyttöä ulkomailla. Näihin lukeutuvat Lviv, Harkova, Odessa ja Mykolajiv.

Taustaa
-------

Kiovan nimi on ukrainaksi **Київ** (*Kyjiv* eli *Kyiv*) ja venäjäksi **Киев** (*Kijev* eli *Kiev*). Ukrainan ja Venäjän välien kiristyttyä Ukrainassa on pyritty eroon venäjän kielen käytöstä julkisissa sekä kansainvälisissä yhteyksissä.

Ukrainassa pyritään edistämään ukrainan kielen käyttöä venäjän sijaan. Ukraina on maan ainoa virallinen kieli, ja Kiev-muodon käyttö nähdään venäjän kielen käyttönä. Kiev-muoto on myös ollut yleisessä käytössä Ukrainan venäläistämisaikoina, jotka alkoivat maan ollessa osa Venäjän keisarikuntaa ja jatkuivat myös Neuvostoliiton aikana.

Käytäntö
--------

Kiovan kaupunginvaltuuston Wikimedia Foundation -säätiölle vuonna 2015 lähettämä kirje (engl.), jossa pyydetään Kyiv-nimen ja muiden ukrainankielisten paikannimien käyttöönottoa Wikipediassa
Yhdysvallat ilmoitti ottavansa Kyiv-muodon käyttöön virallisissa yhteyksissä heinäkuussa 2019. Translitterointi virallistettiin Yhdysvalloissa jo vuonna 2006.

Englanninkielinen Wikipedia otti Kyiv-muodon käyttöön syyskuussa 2020.

Kyiv-muodon ovat ottaneet käyttöön myös muiden muassa BBC, *The Economist*, *Financial Times*, *The Telegraph*, Associated Press, *The Washington Post*, *The Wall Street Journal* ja *The New York Times*.

Lähteet
-------

1. 1 2 3  Kyiv not Kiev: Wikipedia changes spelling of Ukrainian capital *KyivPost*.  18.9.2020. Viitattu 20.2.2022. (englanniksi)
2. ↑  Romanyshyn, Yuliana: KyivNotKiev campaign asks foreign media to change their spelling of Ukraine’s capital *KyivPost*.  2.10.2018. Viitattu 10.12.2022. (englanniksi)
3. ↑  Mellen, Ruby: It’s Ukraine, not ‘the’ Ukraine. And Ukrainians want you to get it right *The New York Times*.  1.10.2019. Viitattu 10.12.2022. (englanniksi)
4. ↑  Socolovsky, Jerome: Kyiv or Kiev? Why people disagree about how to pronounce the Ukrainian capital's name *NPR*.  25.1.2022. Viitattu 20.2.2022. (englanniksi)
5. ↑  Liubchenkova, Natalia: Kyiv or Kiev? Why does it matter so much to Ukrainians? *Euronews*.  21.6.2019. Viitattu 20.2.2022. (englanniksi)
6. ↑  KyivNotKiev: U.S. To Change International Database Spelling Of Ukraine's Capital *RadioFreeEurope/RadioLiberty*.  13.7.2019. Viitattu 20.2.2022. (englanniksi)
7. ↑  Kyiv not Kiev: ВВС змінює написання столиці України *BBC News Україна*. Viitattu 20.2.2022. (ukrainaksi)
8. ↑  The Economist starts using ‘Kyiv’ instead of ‘Kiev’  30.10.2019. Ukrinform. Viitattu 20.2.2022. (englanniksi)
9. ↑  The New York Times starts using ‘Kyiv’ instead of ‘Kiev’  19.11.2019. Ukrinform. Viitattu 20.2.2022. (englanniksi)